
A vesekőmentesség preoperatív esélyének objektivizálása és az ECIRS műtét indikációjának felállítása

Bevezetés
Az endoszkópos kombinált intrarenális műtét (ECIRS) egy újnak számító, nemzetközi szinten is hatékonynak és biztonságosnak tekintendő műtéti megoldása a vesekövesség kezelésének. Újszerűségéből adódóan az eljárás szükségességének megítélésére jelenleg nincs olyan objektív módszer, amely alapján egyértelműen eldönthető lenne, hogy mely esetekben számolhat mind a beteg, mind az orvos -a vesekövek műtéti megoldásának szempontjából- ECIRS műtéttel vagy más műtéti beavatkozással. Az objektív megítélésben segítséget nyújthat az orvosoknak a S.T.O.N.E. – score kiszámítása, amelyet ezen kutatás alkalmával is vizsgálunk.

Beteganyag és módszer
A Debreceni Egyetem Klinikai Központ Urológia Klinikáján 2019.09.01 és 2023.10.31 között 35 beteg esetében végeztek ECIRS műtétet. 15 esetben nőnél és 20 esetben férfinál, illetve 1 nő és 1 férfi betegnél kétoldali vesekövesség miatt történt beavatkozás. A betegek átlagéletkora 45,4 év volt. A vesekövek számát illetően átlagosan 3,73 db kő miatt végezték a műtétet, illetve 9 esetben öntvénykő igazolódott. A kövek legnagyobb átmérőjének átlaga 30,91 mm-nek adódott. Átlagos denzitásuk 911,08 HU volt. A műtétet megelőzően minden betegnél vizelettenyésztést, illetve profilaktikus antibiotikum kezelést végeztek. A műtét során a kisebb kövek extractioját endoszkópba vezetett Dormia kosárral vagy fogóval végezték, a nagyobb köveket lézerrel vagy ultrahang zúzással apró darabokra törték, majd maradéktalanul eltávolították.

Eredmények és következtetés
A műtétek eredményeként a betegek 92%-nál sikerült teljes kőmentességet elérni. Az átlagos műtéti idő 67 perc volt. A műtét indikációjának objektív felállítása céljából a S.T.O.N.E. pontrendszert vettük alapul, amellyel a legalacsonyabb score 10, a legmagasabb 14 volt, míg az átlagos S.T.O.N.E. – score 11,97-nek adódott. Megállapítható, hogy az ECIRS hatékonyan alkalmazható és előnyben részesítendő a PCNL vagy a flexibilis URS műtétekkel szemben olyan esetekben, amikor a beteg komplex vesekövességgel vagy szokatlan anatómiai felépítéssel rendelkezik, illetve S.T.O.N.E. – score értéke eléri a 11 pontot. Ilyen esetekben egy műtéti beavatkozással nagyobb arányú kőmentesség érhető el.
Eredményeink alapján a S.T.O.N.E. – score rendszer jól alkalmazható a preoperatív műtéti indikáció objektív felállítására.



